Pranešimas spaudai

2025 m. rugsėjo 2 d.

**Svarbi žinia „Maximos“ pirkėjams – naujos geltonos kainų etiketės: jos žymės visada geras kavos kainas**

**Lietuviško prekybos tinklo „Maxima“ parduotuvėse įvesta naujos spalvos – geltonos – kainų etiketė. Nuo šiol pirkėjų patogumui lentynose bus aiškiai išskirtos prekės, kurių reguliari kaina sumažinta ir nuolat yra tokia gera kaip per akciją, todėl medžioti nuolaidų nebereikės. Nuo šiol naująja geltonos spalvos kainos etikete žymima visa kava: malta, pupelėmis, kapsulėse, tirpi bei jos mišiniai.**

„Prekės kaina etiketėje yra esminė informacija, į kurią dėmesį kreipia, ko gero, kiekvienas, o spalvų sistema pirkėjams leidžia greitai ir tiksliai orientuotis. Todėl ją nuolat peržiūrime ir tobuliname, kad svarbiausia informacija mūsų klientams būtų kuo aiškesnė ir paprastesnė. Prasidėjus rugsėjui, visose „Maximos“ parduotuvėse pirkėjai matys 4 spalvų kainų etiketes“, – kalba Snieguolė Valiaugaitė, „Maximos“ Komunikacijos ir korporatyvinių ryšių departamento laikinoji direktorė.

Baltos spalvos etiketės žymi įprastą kainą be lojalumo kortelės ir nuolaidų, mėlyna spalva – kainą su „Ačiū“ kortele, raudona spalva – akcijas. Naujosios geltonos spalvos kainų etiketės – tai žinutė pirkėjams, kad „Maxima“ sumažino reguliarias kainas visai kavos kategorijai ir ji yra nuolat tokia gera kaip per akcijas. Reiškia, 25–45 proc. mažesnė, priklausomai nuo konkretaus produkto.

„Šiemet pavasarį „Maxima“ ryžosi gerai apgalvotam verslo sprendimui atpiginti reguliarią kavos pupelių kainą ir taip suteikti pirkėjams apčiuopiamą vertę – galimybę jų įsigyti tada, kai patogu ir norisi, nebemedžiojant nuolaidų. Sumažintą reguliarią kainą pavadinome „nukalta kaina“, užtvirtindami mūsų sprendimo patvarumą ir ilgalaikiškumą, atspindėdami derybines pastangas. Šis žingsnis atliepė pirkėjų poreikius net labiau nei tikėjomės, nes įprastai ši prekė įsigyjama išskirtinai tik paskelbus nuolaidas. Pirkėjams patiko kainų pastovumas, todėl žengiame dar vieną žingsnį ir reikšmingai mažiname reguliarias kainas visai kavos kategorijai“, – pasakoja „Maximos“ atstovė S. Valiaugaitė.

Nuo šiol ne tik kavos pupelių, bet ir maltos, tirpios kavos bei jos mišinių, taip pat aparatams skirtų kavos kapsulių reguliari kaina bus sumažinta 25–45 proc., kad nuolat būtų tokia gera kaip per akciją. Užsukę į bet kurią „Maximos“ parduotuvę pirkėjai visada ras kavos už gerą reguliarią kainą, kuri bus pažymėta naująja geltonos spalvos kainos etikete.

„Nukalta kaina“ kavos pupelėms parodė, kad pirkėjams visada gerų kainų pastovumas suteikia saugumo, komforto jausmą ir, galimai, yra stipresnis veiksnys apsisprendžiant pirkti prekę nei akcijų medžiojimo azartas. Pasiūlius iškart gerą kainą, pirkėjai noriai pratinasi įsigyti prekes be nuolaidų, todėl tikimės, kad naujoji geltona kainos etiketė padės atskirti „nukaltos kainos“ prekes ir suteiks aiškumo“, – sako S. Valiaugaitė.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maximos“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt